ועדת הכנסת, כנסת 17, פרוטוקול מספר 268, 2008-11-04 09:30

דוד טל: בוקר טוב.

דוד טל: אני מתכבד לפתוח את ישיבת ועדת הכנסת.

דוד טל: אני מברך את המנכ"ל שמכבד אותנו בנוכחותו ואת עורך דין יוסי גילאור, אחד מחברי ועדת גרונאו.

דוד טל: נתחיל בנושא של המלצת ועדת גרונאו.

משה גפני: אתה יכול להסביר מה הויכוח לגבי קיום הוועדות?

גדעון סער: אתם צריכים לקבל את עמדתנו.

משה גפני: רק שאוכל להגיד לציבור שבחר אותי, למה קיבלתי את עמדתו של גדעון סער.

דוד טל: אתה לא קיבלת את עמדתו של גדעון סער ומחר תצטרך להכריע בנושא הזה.

דוד טל: אתמול היו הסכמות עם רוב סיעות הבית.

דוד טל: , כנראה שסיעת הליכוד לא קיבלה את זה ברגע האחרון.

דוד טל: אייל יסביר מה היתה ההצעה שהיתה מוסכמת על הרוב וכרגע היא לא מקובלת ומחר נדון בה.

גדעון סער: יש פה עוד עניין.

גדעון סער: גם בנוסח הזה, המילה הסופית היא של יושבת ראש הכנסת.

גדעון סער: זה בכלל דבר מטורף כי זה כבר להפעיל מנגנון פוליטי לא שקול לדכא את הוועדות.

דוד טל: גדעון אני לא רוצה להיכנס לזה, אבל יש בעיה שאני אתה ואחרים נהיה בפריימריס ואחרים יכולים לנהל את הוועדות ויהיו שם 2.5 אנשים, במקרה הטוב, או בן אדם אחד, במקרה הפחות טוב.

משה שרוני: הפריימריס זה לא כל יום.

דוד טל: זה מהיום עד אמצע דצמבר.

גדעון סער: השאלה, האם צריך להגביל בכלל את פעילות הוועדות בפגרת הבחירות?

גדעון סער: ואם כן, אז איך?

גדעון סער: לאחר דיון אצלנו בסיעה אני טוען שלא צורך להגביל אלא במספר הדיונים.

גדעון סער: נגיד שלא קיבלו את עמדתי ואמרו שנעשה פורום הסכמות, אי אפשר לשים מעל זה את יושבת ראש הכנסת כגורם מאשרר.

אייל ינון: לדעתי זאת בעיה פתירה.

גדעון סער: יש שני מצבים.

גדעון סער: ברור במה אני תומך אבל אני יכול לחיות גם עם הפילטר הזה בלי יושבת הכנסת.

גדעון סער: בזמן בחירות גם יושבת ראש הכנסת היא אדם פוליטי, למרות שזה נראה בלתי סביר.

אייל ינון: היא חלק מפורום ההסכמות.

גדעון סער: אבל הנוסח שראיתי עכשיו הוא נוסח שבסוף בא אליה.

אייל ינון: אם זאת הבעיה אז זה פתיר.

אייל ינון: נכון שבסוף היא בעלת הסמכות, אבל היא קיבלה את כל מה שפורום ההסכמה קיבל.

גדעון סער: מקסימום אפשר לקבל החלטה נגדי ברוב דעות אבל אם ייכפה עלי להיות בוועדת ההסכמות אז אני אקבל את זה.

דוד טל: גדעון, אם לא נגיע להסכמה עד מחר, ננסה לכפות עליך הר כגיגית.

גדעון סער: אני מודיע מראש שאני לא פנוי לערוך מאבק איתנים.

דוד טל: זה לא מאבק איתנים.

דוד טל: בנוסף, יושב ראש הוועדה לא מתנגד לכנס את הוועדה בימים אחרים, ביום שלא יהיה אף לא אחד ולהעביר את זה פה אחד על פי הפה שלו.

דוד טל: דיון בהמלצת הוועדה הציבורית לקביעת שכר ותשלומים נלווים לחברי הכנסת בנושא: "תשלום עבור לינה של חברי הכנסת בירושלים".

דוד טל: אנחנו עוברים לנושא הבא.

דוד טל: בזמנו הנחנו על שולחן הכנסת את המלצתה של ועדת גרונאו בנושא לינות חברי הכנסת.

דוד טל: עד רגע זה לא קיבלתי שום השגות לנושא הזה.

דוד טל: אני אבקש מהיועצת המשפטית להציג את ההצעה ולאחר מכן נדון בה.

דוד טל: אם עורך דין גלאור ירצה להתייחס אליה הוא יוכל לעשות זאת.

ארבל אסטרחן: כידוע, חברי הכנסת שאינם מתגוררים בירושלים זכאים לקבל מהכנסת לינה בירושלים.

ארבל אסטרחן: הם יכולים לישון במלון בירושלים בימים שני ושלישי או לשכור דירה בעיר.

ארבל אסטרחן: מספר חברי כנסת פנו לוועדת גרונאו בבקשה להעלות את סכום שכר הדירה שהם זכאים לו.

ארבל אסטרחן: הסכום היום הוא 634 דולר והם טענו שלאור ירידת ערך הדולר הסכום אינו מספיק.

ארבל אסטרחן: הוועדה בדקה את הנושא ובחנה בכללותה את הסוגיה של זכאות חברי הכנסת ללינה.

ארבל אסטרחן: ההמלצה שמונחת בפניכם הוגשה לכנסת ביולי ובשל הפגרה אנו דנים בה כעת.

ארבל אסטרחן: אתחיל עם עניין הסכום.

ארבל אסטרחן: הוועדה מציעה להעלות את הסכום שבו חבר כנסת יכול לשכור דירה בירושלים.

ארבל אסטרחן: כיום הסכום עומד על 634 דולר.

ארבל אסטרחן: מוצע לקבוע את הסכום בשקלים ולהעמיד אותו על 2,800 שקלים, שזה 746 דולר נכון להיום.

ארבל אסטרחן: זאת המלצה אחת.

ארבל אסטרחן: בנוסף, הוועדה מצאה שבערך מחצית מחברי הכנסת שעשו שימוש בזכות ללינה בירושלים התגוררו באזור תל אביב והמרכז.

ארבל אסטרחן: מתוך 67 חברי כנסת שעשו ב-2007 שימוש בזכות הזאת, 37 מתגוררים באזור תל אביב והמרכז.

ארבל אסטרחן: הוועדה סברה שלגבי אותם חברי כנסת יש לאפשר להם להמשיך וליהנות מזכאות לשכור דירה או ללון במלון בירושלים, אבל יש לחייבם במס הכנסה על כך והכנסת לא צריכה לשאת בכך, לאור העובדה שיש פחות הצדקה ללינה שלהם בעיר.

ארבל אסטרחן: לכן מוצע להשאיר את אפשרות הלינה של חברי הכנסת בירושלים בין ימי ישיבות.

ארבל אסטרחן: אם חבר כנסת מתגורר מעל 100 קילומטר מירושלים, הכנסת תממן את עלות הלינה במלון ואת מס ההכנסה.

דוד טל: כמו שזה היום.

ארבל אסטרחן: נכון.

ארבל אסטרחן: אם חבר כנסת מתגורר פחות מ-100 קילומטר מירושלים, הוא ישלם את המס.

ארבל אסטרחן: בנוסף, יש להזכיר, שגם היום למנכ"ל הכנסת יש סמכות - - -

משה גפני: כמה קילומטר זה היום?

ארבל אסטרחן: היום זה למי שגר מחוץ לירושלים.

דוד אזולאי: כמה המס?

דוד טל: אם אתה משלם מס שולי, תיקח בחשבון שזה 50%.

דוד טל: יום אחד על חשבונך ויום אחד על חשבון הכנסת.

אבי בלשניקוב: מלון עולה 110 דולר ללילה.

דוד טל: אתה תשלם 50 דולר.

ארבל א סטרחן: בהקשר הזה אזכיר שמאז שהוגשו מסקנות ועדת גרונאו ועד היום, בין לבין, דנה ועדת הכספים בנושא לינות שרים בבתי המלון וקיבלה לגביהם החלטה שקובעת רק 100 קילומטר.

ארבל א סטרחן: היום קבוע שהוצאות מלון בירושלים של שר או סגן שר, שמקום מגוריו הקבוע אינו בירושלים ומרוחק 100 קילומטר לפחות מירושלים, והוא לן בו בלילה שבין שני ימי עבודה, יהיו על חשבון אוצר המדינה.

ארבל א סטרחן: כלומר, פחות מ-100 קילומטר אין בכלל זכאות.

ארבל א סטרחן: כאן מוצע שתהיה זכאות רק שהיא תמוסה.

ארבל א סטרחן: בנוסף לזכאות של חברי הכנסת לישון במלון בין ימי ישיבות, כבר היום יש סמכות למנכ"ל הכנסת לאשר, במקרים יוצאי דופן, לינה בירושלים.

ארבל א סטרחן: מוצע להשאיר את סמכות המנכ"ל לאשר לינה בירושלים במקרים מיוחדים וחריגים.

דוד טל: יש הצעה להעביר את הסמכות הזאת ליושב ראש הכנסת.

משה שרוני: לשר יש נהג צמוד ואתם משווים את זה לחברי כנסת.

דוד טל: היא רק הציגה את העובדות.

ארבל אסטרחן: במקרים מיוחדים יוכל מנכ"ל הכנסת לאשר.

משה גפני: מה זה מקרה מיוחד?

דוד טל: לדוגמה, ביום חמישי בבוקר יש לך דיון וביום רביעי אתה נמצא כאן.

משה גפני: המקרים המיוחדים הם גם בימי שני ושלישי, שאז לא יגולם המס על פי שיקול דעתו של המנכ"ל?

דוד טל: לא.

דוד טל: בשני ושלישי אתה יכול להשתמש וזה מגולם.

דוד טל: אם תרצה לישון ביום רביעי בלילה, כי יש לך ועדה חשובה למחרת - - -

משה גפני: שאלתי, מה קורה אם יש מקרה מיוחד ביום שני או שלישי.

דוד טל: אין מיוחד ביום שני או שלישי.

דוד טל: אם יהיה מיוחד, זה יהיה ביום רביעי בלילה, ואז זה יהיה על חשבון הכנסת ולא יגולם.

דוד טל: הלינה ביום רביעי בלילה לא תגולם.

אבי בלשניקוב: אני רוצה להתייחס למה שאמר חבר הכנסת גפני.

אבי בלשניקוב: ראשית, יש הרבה מאוד מקרים מוצדקים שבהם חברי כנסת לנים בירושלים מעבר לימים שני ושלישי.

אבי בלשניקוב: מי שלא ער לעבודה הפרלמנטארית של עבודת הוועדות, לא מכיר את עבודת הכנסת.

אבי בלשניקוב: יש הרבה מקרים גם בימי ראשון וגם בימי רביעי.

אבי בלשניקוב: לעיתים רחוקות מאוד יש גם פניות לגבי ימי חמישי.

אבי בלשניקוב: ישנה פניה מסודרת אלי ואני מאשר את זה וזה בסדר גמור.

אבי בלשניקוב: אני בודק ומאשר.

אבי בלשניקוב: לגבי האישור החריג של המנכ"ל לימים שני ושלישי.

אבי בלשניקוב: מבחינת הפרשנות שלי, משל בימים של אישור תקציב המדינה, כולנו יודעים שנשארים פה עד שעות הלילה המאוחרות.

אבי בלשניקוב: המנהל הכללי יחליט גם אם זה ביום שני וגם אם זה ביום שלישי שזה צורך מיוחד ואז הכנסת תיקח את זה על עצמה.

אבי בלשניקוב: זה נראה בעין שחברי הכנסת נשארו עד שעה מאוחרת.

אבי בלשניקוב: אני גם לא מציע לקבוע מהי שעה מאוחרת.

אלכס מילר: אז אולי תגדירו פה מה זאת שעה מאוחרת.

דוד טל: אני חושב שנשאיר את זה לשיקול המנכ"ל ואין עם זה בעיה.

משה גפני: אם נראה שיש יושב ראש ועדה שבכוונה מקיים ישיבה בשעה 07:30 בבוקר או ב-07:45, כדי שלא נספיק להגיע, זה נקרא מקרה מיוחד?

דוד טל: אני מניח שהמנכ"ל ישקול את זה.

מרינה סולודקין: הייתי יחד עם גפני בדיון כזה - - -

משה גפני: כן, כדי שלא נגיע.

משה גפני: הגענו ברבע לתשע והסתבר שהיתה הצבעה.

דוד טל: גפני, אני סומך על שיקול דעתו של המנכ"ל שבמקרים כגון אלה, הוא יאפשר ויאשר.

ארבל אסטרחן: מוצע שהוצאות המלון יהיו רק בירושלים ולא בערים אחרות.

ארבל אסטרחן: לגבי דירה, מוצע, כמו שאמרתי, לשנות את הסכום ולהעמידו על סכום שיקלי - - -

אבי בלשניקוב: מה הכוונה שהלינה תהיה רק בירושלים?

ארבל אסטרחן: הלינה תהיה רק בירושלים ולא בתל-אביב.

אבי בלשניקוב: לפעמים יש מקרים מיוחדים, שוועדה עורכת סיור בדרום במשך יומיים.

דוד אזולאי: אפילו יום אחד שהסיור מתחיל בשעה 09:00 בבוקר וצריך להגיע מרחוק.

דוד טל: אני חושב שהמנכ"ל צודק וצריך לשנות את זה.

ארבל אסטרחן: גם היום אי אפשר לאשר לינה מחוץ לירושלים.

אבי בלשניקוב: רק אם זה במסגרת עבודה פרלמנטארית נטו.

אבי בלשניקוב: פונה אלי יושב ראש ועדה ואומר שהוא מסייר מהבוקר עד הלילה בדרום, באילת או בקרית שמונה.

אבי בלשניקוב: הוא מעביר לי את סדר היום ואני מאשר לינה בבאר שבע או לינה בחיפה.

אבי בלשניקוב: היו מקרים בודדים כאלה אבל בהחלט אני מבקש להשאיר לי את שיקול הדעת הזה למען העניין.

ארבל אסטרחן: אם הכנסת מארגנת סיור של יומיים, אז הכנסת מממנת את זה.

דוד אזולאי: ארבל, אני אסביר למה התכוון המנכ"ל.

דוד אזולאי: יושב ראש ועדה החליט על סיור שמתחיל בשעה 9 אי שם בדרום.

דוד אזולאי: אני צריך להגיע לסיור הזה מהצפון.

דוד אזולאי: אני רוצה להתחיל את הסיור הזה בזמן.

דוד אזולאי: במקרה כזה יש לתת למנכ"ל שיקול דעת.

דוד אזולאי: יכול להיות מצב שהסיור יסתיים בשעה מאוד מאוחרת באותו יום ולמחרת אני אצטרך להיות בירושלים.

משה שרוני: לא יכול להיות שלמנכ"ל לא יהיה שיקול דעת.

דוד טל: המקרים האלה בודדים וצריך שבמקרים הללו יהיה שיקול דעת למנכ"ל, כדי לא לפגום בעבודת הוועדה או בעבודתם של חברי הכנסת.

דוד טל: מבחינתי, לא משנה לי אם חברי הכנסת עושים עבודתם במליאה או עושים את העבודה בבאר-שבע, ירוחם או אילת, כל עוד זה נעשה במסגרת העבודה שלהם.

דוד טל: את זה נשאיר לשיקול דעתו של המנכ"ל.

דוד טל: מר גלאור, אתה רוצה להוסיף משהו?

יוסף גלאור: אני סבור שיש טעם בדברים.

דוד טל: אני מודה לאדוני.

ארבל אסטרחן: אז תימחק המילה "בירושלים".

דוד טל: הסמכות תהיה "בכל אתר ואתר".

דוד אזולאי: האם בכל מקרה יש גילום ללינה בירושלים?

ארבל אסטרחן: כללי מס הכנסה מדברים על 100 קילומטר.

משה גפני: למה 100 קילומטר?

דוד טל: היה צריך לחתוך בנקודה מסוימת ולכן אמרו שעד 100 קילומטר זה יחסית קרוב ואפשר לעשות את זה בשעה.

ארבל אסטרחן: כללי מס הכנסה מדברים על 100 קילומטר וגם לגבי שרים נקבע 100 קילומטר.

ארבל אסטרחן: יש תקנות מס הכנסה שמצוטטות בהחלטה: "הוצאות לינה יותרו בניכוי ממלון מרוחק 100 קילומטר לפחות ממקום המגורים".

ארבל אסטרחן: לעניין שכר דירה, מוצע לנסח מחדש את סעיף הזכאות.

ארבל אסטרחן: היום יש אפשרות עם חוזה או בלי חוזה.

ארבל אסטרחן: הסעיף לא היה טוב ומוצע בפניכם נוסח שיקבע "חבר כנסת שמתקיימים בו כל אלה זכאי להשתתפות בתשלום הוצאות שכר דירה בירושלים ובסביבותיה בסכום חודשי שלא יעלה על 2800 שקלים".

ארבל אסטרחן: זה סכום שהוא צמוד למדד.

דוד טל: שהעלו אותו עכשיו ב-500 שקלים בגלל ירידת ערך הדולר.

ארבל אסטרחן: אם יש לו מקום מגורים קבוע, שבו הוא ממשיך להתגורר גם בתקופת השכירות ושאינו נמצא בירושלים ובסביבותיה והוא שוכר דירה בירושלים ובסביבותיה למגוריו בלבד, לצורך מילוי תפקידו כחבר כנסת והדירה לא תשמש בתקופת השכירות לכל מטרה אחר,.

ארבל אסטרחן: הוא נדרש להעביר לחשב חוזה, לחתום על הצהרה בנוסח שמפורט כאן, שכוללת את הדברים שאמרתי.

ארבל אסטרחן: מבחינת הוראות התחילה, מוצע שהסכום המעודכן יחול מהמועד שההחלטה הזאת תיכנס לתוקף, כלומר, מעת פרסומה ברשומות.

ארבל אסטרחן: לעניין כל ענייני המיסוי וזכאות של הדירה, מוצע שהזכאות תהיה החל מה-1 לינואר 2009.

ארבל אסטרחן: אבל, מבחינת הזכאות לדירה - - -

דוד אזולאי: למה אי אפשר להתחיל את כל זה לאחר כינונה של הכנסת החדשה?

ארבל אסטרחן: אפשר.

ארבל אסטרחן: אני רוצה להזכיר שההמלצות הוגשו ביולי, כאשר לא דיברו על ממשלה חדשה.

דוד אזולאי: מה החיפזון הזה?

דוד אזולאי: מה קרה?

דוד אזולאי: בלאו הכי זה לא מעשי.

דוד אזולאי: אנחנו יוצאים לפגרה ואין כמעט לינות.

דוד אזולאי: אדוני היושב ראש, אני מציע שנקבל החלטה לדחות את זה לכנסת הבאה ושהכנסת הבאה תחליט.

דוד אזולאי: מה בוער?

דוד אזולאי: אני חושב שכרגע כל הדבר הזה לא מקובל.

דוד טל: אני סבור שנכון לדון בזה ולקבל החלטה כזאת או אחרת.

דוד טל: קודם כל, הנחנו את ההצעה על שולחן הכנסת לפני שלושה או ארבעה חודשים.

דוד טל: בדרך כלל אנחנו צמודים להמלצות ועדת גרונאו.

דוד טל: לא תמיד אנחנו מקבלים את ההמלצות וזאת זכותנו לאמץ או לדחות.

דוד טל: אני מבקש לקבל התייחסות מחבר הכנסת גפני.

משה גפני: יש מושג: "והייתם נקיים מה' ומישראל".

משה גפני: מה יכולים להגיד עלינו אם נקבל היום החלטה כזאת שאמורה לפגוע בעבודתו של חבר הכנסת?

משה גפני: מה יגידו עלינו?

משה גפני: נכון שהמלצות ועדת גרונאו הונחו ביולי, ונכון שהיה צריך להתקיים דיון.

משה גפני: יגידו שהיות ומפורסם כל הזמן בתקשורת שחלק מחברי הכנסת לא יהיו בכנסת הבאה, אז יש פה מסע נקמה של חברי הכנסת הנוכחיים.

משה גפני: היות והם לא יהיו בכנסת הבאה, אז הם רוצים - - -

דוד טל: אף אחד לא יחשוד בך שאתה נוקם.

משה גפני: חבר הכנסת אזולאי אומר שאם הדיון היה מתקיים באמצע עבודת הכנסת הוא היה נוגע לחברי הכנסת הנוכחיים.

משה גפני: יש דברים שהם דברים חריגים וזה נוגע ממש לעבודת חברי הכנסת.

משה גפני: אני סבור שחבר הכנסת אזולאי צודק.

משה גפני: מי שיחליט על זה צריך להיות בכנסת הבאה.

משה גפני: עכשיו זה כבר לא משנה לשום דבר מכיוון שאין לינות בפגרה.

משה גפני: מליאת הכנסת תתכנס בפגרה לכמה שעות ולא לימים מלאים וממילא אין לינות.

דוד אזולאי: הרב גפני, התכוונתי בעיקר לעניין של שכירת הדירה.

דוד טל: השכירות ובתי המלון קשורים זה בזה.

משה שרוני: זה לא הוגן שמתוך 25 חברי ועדת הכנסת נמצאים כרגע 5 והם שיחליטו.

דוד טל: הדיון שיהיה מחר ימחיש לך עד כמה נכונה ההצעה של מזכיר הכנסת ןמה יקרה כשלא יהיו פה כל חברי הכנסת ויהיו רק חבר כנסת אחד או שניים.

דוד טל: חבר הכנסת אזולאי.

דוד טל: למען האמת, ההצעה הראשונית, היתה שלא לאשר לינה לחברי כנסת שגרים פחות מ-100 קילומטר.

דוד טל: חשבנו שזה קיצוני וחד מידי והצלחתי לשכנע - - -

דוד אזולאי: בשלב הבא יגידו שגם אלה שגרים מעל 100 קילומטר לא ילונו.

דוד אזולאי: מי שחושב שלחברי כנסת יש תענוג גדול לא להיות בבית ולישון בבית מלון, אני מזמין אותו לבלות כמה ימים ולראות כמה שזה לא נעים.

אבי בלשניקוב: אני מציע לוועדה שתאריך התחולה יהיה מיום כינונה של הכנסת ה-18.

דוד טל: ממילא הם יוצאים לפגרה ולא ינצלו את זה.

אבי בלשניקוב: עכשיו, עצה קטנה.

אבי בלשניקוב: אני רואה את הכנסת ה-18 מתכנסת.

אבי בלשניקוב: אתם יודעים מה יקרה בחודש הראשון?

אבי בלשניקוב: תתכנס ועדה הכנסת והדבר הראשון שהיא תתחיל לדון בו יהי נושא הלינות בבתי מלון.

אבי בלשניקוב: אני רוצה לתת עצה ידידותית.

אבי בלשניקוב: חווינו את החוויות האלה בתחילת הקדנציה של הכנסת ה-17.

אבי בלשניקוב: זה לא טוב לתדמיתה של הכנסת ולא למעמדם של חברי הכנסת.

אבי בלשניקוב: אם באותו שבוע יהיה משעמם פוליטית ותהיה עונת מלפפונים, אז כל המדינה תדון בבתי המלון של חברי הכנסת.

אבי בלשניקוב: ההצעה הזאת הונחה לפני מספר חודשים לידיעת כל חברי הכנסת.

אבי בלשניקוב: לו היתה התנגדות היסטרית והיו חושבים שיש פה הצעות לא הגיוניות, היו מגיבים בעל פה ובכתב.

אבי בלשניקוב: אני חושב שזה נכון לקבוע את תאריך התחולה מהכנסת ה-18, על מנת שלא נגרום לדיון ציבורי.

אבי בלשניקוב: מבחינת מעמדה של הכנסת והמשכן, הייתי מעדיף שאם לא מקבלים החלטה גם לא להביא את זה היום לדיון.

משה גפני: לפני שבועיים שמעתי את ירון דקל מתחיל את השידור שלו ומדבר על 120 חברי כנסת שלא עושים שום דבר.

משה גפני: הייתי אז בדרך לקרית שמונה.

משה גפני: אני עובד 18 שעות ביממה כולל בפגרה.

משה גפני: עם כל הכבוד לתדמית של הכנסת, לא יעזור שום דבר.

משה גפני: אנחנו 120 חברי כנסת, גם אם נעבוד 20 שעות ביממה עדיין ידברו על התדמית של הכנסת.

משה גפני: אני מקבל את ההצעה של חבר הכנסת אזולאי.

משה גפני: ישבו חברי הכנסת החדשים של הכנסת ה-18 ויחליטו איך הם רוצים לעבוד.

דוד טל: אני מעמיד להצבעה שתי הצעות.

דוד טל: הצעה אחת, לאמץ את ההצעה, כפי שבאה לידי ביטוי על ידי היועצת המשפטית.

דוד טל: זאת הצעה שאני חושב שצריך לתמוך בה.

דוד טל: יש את ההצעה של חבר הכנסת אזולאי.

דוד טל: מה שחברי הכנסת יקבעו זה מה שיהיה.

דוד טל: מי בעד לדחות את הדיון לכנסת הבאה?

אלכס מילר: רק רגע, לפני ההצבעה.

אלכס מילר: ברגע האחרון נזכרתי שכשבאתי לכנסת היה תדרוך לחברי כנסת חדשים.

אלכס מילר: התדרוך הבהיר את הזכויות.

אלכס מילר: אולי כדאי באמת לקבל עכשיו החלטה ולסיים עם זה כי אני לא מאמין שיהיו חברי כנסת שירצו לשנות את זה.

אלכס מילר: בסופו של דבר אף אחד לא ישנה את זה.

אלכס מילר: אבל, כשיגיעו חברי כנסת חדשים הם יהיו באי ודאות, מה קורה איתם ומה הם יכולים לעשות, זאת תהיה בעיה.

אלכס מילר: אני לא משכיר דירה בירושלים אבל ברגע שאתה מחפש דירה אתה צריך פרק זמן כדי למצוא .

אלכס מילר: עד שיקבלו החלטה זה ייקח זמן.

אבי בלשניקוב: חבר הכנסת גפני, אני מאוד מכבד מה שאמרת וגם את מה שאמר חבר הכנסת אזולאי.

אבי בלשניקוב: אני רוצה שתיקחו לתשומת לבכם שכאן מדובר בזקיפת הטבה של מס הכנסה.

אבי בלשניקוב: זאת אותה ועדת הכספים של הכנסת שהחליטה מה ממסים ומה לא.

אבי בלשניקוב: אני, כמנכ"ל הכנסת, פועל לפי פקודות מס הכנסה.

אבי בלשניקוב: קלדנית במליאת הכנסת ובוועדה, שמסיימת יחד עם חברי הכנסת בשלוש בלילה ונאלצת לישון בגלל שהיא סיימה מאוחר מאוד, אני עושה לה זקיפת הטבה בשכר.

אבי בלשניקוב: יושבת הכנסת ומחליטה שיעשו זקיפת הטבה לכל עובדי המדינה ואילו את עצמה היא מחריגה.

אבי בלשניקוב: זה לא נראה טוב.

דוד טל: תודה.

דוד טל: אני מעלה להצבעה.

דוד אזולאי: אדוני היושב ראש, לאור דבריו של אבי בלשניקוב, אני מוריד את ההצעה שלי.

דוד אזולאי: אני לא רוצה להעמיד את עצמי יותר מעובד כנסת.

דוד אזולאי: למרות שאני לא מסכים עם מה שנעשה כרגע, שבאחת הישיבות האחרות של הכנסת ה-17 מקבלים החלטה לגבי הכנסת ה-18, אני מוריד את ההצעה.

דוד טל: דוד, מי שיהיה בראשות הוועדה הזאת בכנסת ה-18, יכול לשנות את הקערה על פיה.

דוד טל: הם יכולים להחליט שחברי הכנסת יכולים לישון 5 ימים בשבוע.

משה גפני: אי אפשר.

דוד טל: נכון, אי אפשר.

דוד טל: כמו שאי אפשר שם, לדעתי גם אי אפשר פה.

דוד טל: אם תחליטו אחרת, אז אני במיעוט.

דוד אזולאי: אני מוריד את ההצעה.

דוד טל: התחילה תהיה מהכנסת ה-18.

דוד טל: מי בעד ההצעה כפי שבאה לידי ביטוי על ידי היועצת המשפטית.

דוד טל: הצבעה בעד – רוב נגד - אין נמנע – 1

דוד טל: ההצעה עברה כפי שהונחה על שולחנכם.

דוד טל: תודה רבה.

דוד טל: הישיבה נעולה.